text: Sønderjyske banker topholdet i ishockey
  04 februar 2017 kl. 05.37
  Sørøverskibet blev sænket, da Sønderjyske fredag aften slog topholdet Aalborg Pirates 4-1 på hjemmebanen i Vojens.
  Aalborg lagde ellers ud med at få den første scoring. Føringen varede dog kort. Inden for tre minutter udlignede Sønderjyske. Resten af kampen havde Sønderjyske det fulde overtag. Kampen endte 4-1 til Sønderjyske. 
  Sønderjyskes sejr fredag aften var den tredje sejr på stribe i Metal Ligaen på seks dage. Før Aalborg Pirates blev sat til vægs fik bundholdene fra Herlev og Rødovre samme behandling. 
  Sønderjyske ligger på ligaens fjerdeplads med 67 point , mens Aalborg fortsat topper rækken med 77 point.
  Med sejren rykkede Sønderjyske lidt nærmere på nummer tre, Frederikshavn, der fredag tabte 1-3 ude til Gentofte. Frederikshavn har 70 point, mens Gentofte på femtepladsen har 66.
  